Dregið verður úr bestu lausnunum og sigurvegarinn fær veglegan jólaglaðning . Jóladagatal TR er ætlað öllum þeim sem eru áhugasamir um skák . Mynd : Búi Kristjánsson Gáttaþefur er klókur varnarskákmaður . Langt og næmt nef hans hefur oft bjargað honum úr erfiðum stöðum þegar það hefur þefað uppi varnarhugmyndir sem engum öðrum dettur í hug . Á Friðriksmóti Landsbankans , Íslandsmótinu í hraðskák , hafði Gáttaþefur hvítt gegn öflugum , metnaðarfullum og prúðbúnum skákmeistara , vararitara Skáksambands Íslands , varaformanni TR og miklum félagsmálamanni í skákhreyfingunni . Staða Gáttaþefs var búin að vera koltöpuð lengi og bæði andstæðingur hans og áhorfendur í kring gátu ekki leynt brosi sínu yfir því hvað Gáttaþefur þráaðist lengi við með tapað tafl . Vararitarinn lék síðast … Db6 og hótaði með þeim leik biskup Gáttaþefs á b 8 , peðinu á a 6 og auk þess máti á f 2 . Nú bjuggust flestir við því að sveinki myndi gefast upp en þá kom Gáttaþefur öllum á óvart með snilldarlegum varnarleik sem bjargaði skákinni í jafntefli með pattgildru . Hverju lék hvítur sem tryggði jafntefli ? ( Þess má geta að vararitarinn handsalaði jafnteflið með bros á vör enda teflir hann meira fyrir ánægjuna og fegurðina heldur en úrslitin sjálf )